ET Euroopa Liidu Teataja C 125/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 125/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„MONTORO-ADAMUZ”

EÜ nr: ES-PDO-0005-0658-08.11.2007

KGT ( ) KPN ( X )

1. Nimetus:

„Montoro-Adamuz”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.5. Õlid ja rasvad (või, margariin, õli jne).

3.2. Toote kirjeldus, mida punktis 1 esitatud nimetus tähistab:

Ekstra-neitsioliiviõli, mis on saadud liigi Olea Europaea L. sortide „Nevadillo Negro”, „Picual”, „Lechín de Sevilla”, „Picudo” ja „Carrasqueño de la Sierra” oliividest. Kõige olulisemad sordid on kohalik sort „Nevadillo Negro” (mida peab olema üle 10 %) ja sort „Picual”, mis õlisegus kokku moodustavad 98 %.

Õli ekstraheeritakse üksnes mehhaaniliste ja füüsiliste menetlustega, mis ei muuda õli, vaid säilitavad oliivi maitse, lõhna ja omadused.

Õlidel on järgmised füüsikalis-keemilised omadused:

Happesus kuni 0,5 % Niiskus kuni 0,1 % Peroksiidarv kuni 20 mekv O2/kg Suurim lubatud neeldumine K270 nm juures kuni 0,18 Polüfenoolide sisaldus (2) (miljondikku) vähemalt 700 miljondikku K225 (mõrudus) vähemalt 0,3 Vahad kuni 150 mg/kg rasva kohta Stabiilsus vähemalt 80 tundi 100 °C juures





Rasvhapete koostis





Müristiinhape C14:0 ≤ 0,05 % Palmitiinhape C16:0 9,5–12,5 % Palmitoleiinhape C16:1 0,3–3,5 % Margariinhape C17:0 ≤ 0,1 % Heptadetseenhape C17:1 ≤ 0,1 % Stearhape C18:0 2,2–4,0 % Oleiinhape C18:1 > 78 % Linoolhape C18:2 3,5–7,5 % Linoleenhape C18:3 ≤ 1 % Arahiinhape C20:0 ≤ 0,6 % Gadoleiinhape C20:0 ≤ 0,4 % Beheenhape C22:0 ≤ 0,1 % Lignotseriinhape C24:0 ≤ 0,1 %

Nimetusega „Montoro-Adamuz” ekstra-neitsioliiviõli võib meeltega tajutavate omaduste osas pidada väga komplekse aromaatse buketiga õliks. Õli iseloomustava puuviljasuse mediaan on suurem kui 4 ning selle positiivsed tunnused on oliivi puuviljasus, leheroheline värvus ja muude küpsete viljade maitse.

Organoleptilised omadused Puuviljasuse mediaan üle 4 Mõruduse mediaan 2,0–6,5 Terava maitse mediaan 1,5–6,5 Veamediaan 0

Nimetusega „Montoro-Adamuz” õlile tüüpilised eriomadused on tingitud selle kõrgest polüfenoolisisaldusest (üle 700 miljondiku), mis annab õlile iseloomuliku mõru maitse, ning heast vastupidavusest oksüdatsioonile, mida on selle õli puhul aegade algusest hinnatud.

3.3. Toorained (üksnes töödeldud toodete puhul):

Ei kohaldata

3.4. Sööt (üksnes loomse päritoluga toodete puhul):

Ei kohaldata

3.5. Tootmise erietapid, mis peavad toimuma määratletud geograafilises piirkonnas:

Oliivid tuleb toota ja valmistada punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Toode pakendatakse toiduainete säilitamiseks ette nähtud klaasist, metallist või keraamilisest materjalist anumatesse. Reguleeriv asutus võib anda loa mis tahes muule pakkematerjalile, tingimusel et see on inertne ning ei halvenda värvuse ega pakendi sisu välimust, või ka eesmärgiga järgida kolmandate riikide kaubanduslikke ja/või seadusandlikke nõudeid.

3.7. Erieeskirjad märgistamise kohta:

Märge „Denominación de Origen Protegida” ja nimetus „Montoro-Adamuz” peavad olema nähtav nii märgisel kui ka nummerdatud lisaetiketil. Pakendite märgisel peab olema kaitstud päritolunimetuse (Denominación de Origen Protegida) „Montoro-Adamuz” logo.

4. Geograafilise piirkonna lühikirjeldus:

Kaitstud nimetuse „Montoro-Adamuz” geograafiline piirkond kattub Córdoba provintsi mägedes asuva põllumajanduspiirkonnaga, piirneb lõunast Guadalquiviri vesikonnaga, põhjast Pedrochesi oruga, idast Jaéni provintsis asuva Andujari mäestikuga ja läänest Sevillast põhjas asuvate mäestikega.

Määratletud geograafiline piirkond hõlmab järgmisi Córdoba provintsi omavalitsusüksusi: Montoro, Adamuz, Espiel, Hornachuelos, Obejo, Villaharta, Villanueva del Rey ja Villaviciosa de Córdoba.

5. Seos geograafilise piirkonnaga:

5.1. Geograafilise piirkonna eripära:

Määratletud geograafiline piirkond hõlmab Andaluusia ainsat oliiviistandikku, millel on paleosoilise päritoluga pinnas, mis sisaldab graniiti, kiltkivi, kvartsiiti ja dioriiti ning mis on happeline (pH 5–5,6) ja õhuke, samas on ülejäänud Lõuna-Hispaania oliiviistandikud kasvavad tüüpilisel lubjakivipinnasel.

Piirkond asetseb paleosoilist päritolu morfoloogilises ja strukturaalses kihistuses Sierra Morena massiivis ning piirneb lõunast Guadalquiviri vesikonnaga, mis kujutab endast maakoores peituvat lõhet, mis eraldab Cordillera Bética mäestiku ülejäänud Ibeeria poolsaarest.

Piirkonna temperatuuri iseloomustavad kuumade suvede ja külmade talvede teravad kontrastid; kõrgeim keskmine õhutemperatuur on jaanuaris ligikaudu 13 °C ja juulis 35 °C, madalaim keskmine õhutemperatuur on jaanuaris 3 °C ja juulis 18 °C, seega on aastane temperatuurivahemik 19 °C, sademeid esineb peamiselt talvel ja kevadel, aastane keskmine sademete hulk on 600–700 mm. Piirkond asetseb järsul mäenõlval, mille keskmine kõrgus merepinnast on 425 m, nõlv on avatud lõuna suunas ning saab palju päikest (2 800–3 000 tundi aastas).

Sellised agronoomilised tingimused, millele lisanduvad kõrge aastane evapotranspiratsioon (800–900 mm) ja kogu piirkonda läbivad järsud astangud (kaldenurk ligikaudu 23 %) põhjustavad pinnaseerosiooni ja tingivad õhukese pinnasekihi, mida suvel ja sügisel tabab veel veepuudus.

Geograafilise piirkonna eriomadustest lähtuvalt aretatud kohalik sort „Nevadillo Negro”, mis on kõnealuste äärmuslike tingimustega täiuslikult kohenenud ning mis peab hästi vastu ka põua ja õhukese pinnase korral. Sellest sordist on piirkonna istandustes teiste istikute vahel kasvavad sajandivanused puud, mis moodustavad kuni 20 % oliiviistandike all olevast pinnast.

5.2. Toote eripära:

Õli „Montoro-Adamuz” tüüpilised eriomadused on tingitud selle kõrgest polüfenoolisisaldusest (üle 700 miljondiku), mis annab õlile iseloomuliku mõru maitse (K225 vähemalt 0,3), ning kõrge oksüdatsioonikindluse (vähemalt 80 tundi 100 °C juures).

Sellised tajutavad omadused nagu oliivi puuviljasus ja leheroheline värvus avalduvad intensiivselt, puuviljasuse mediaan on suurem kui 4.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Õli „Montoro-Adamuz” kõrge fenooliühendite sisaldus (üle 700 miljondiku) on otseselt seotud sordiga „Nevadillo Negro” ning äärmuslike põllumajanduslike ja kliimatiliste tingimustega, mis põhjustavad oliivipuudele füsioloogilist stressi ja tingivad ka varase viljakoristuse.

Õlisegu, milles sordid „Picual” ja „Nevadillo Negro” esinevad muutuvates proportsioonides, on kordumatu ning omane ainult Montoro-Adamuzi õlidele, mida iseloomustavad polüfenoolide kõrge tase, mis annab õlile mõrkja ja terava maitse, ning suurepärased säilimisomadused, mida on hinnatud juba aegade algusest.

Oliivikasvatust iseloomustavad vahemerelise kliima äärmuslikud tingimused: kõrge keskmine temperatuur ja päike, aastaaegadega tugevalt seotud sademete mõõdukas hulk (800–900 mm) ning vee vähesus, mida raskendavad piirkonna pinnasetingimused: happeline pinnas, järsud astangud, õhuke, kivine ja väheviljakas mullakiht, mis on moodustunud happelisele alusmaterjalile. See kõik toob kaasa oliivipuu füsioloogilise stressi, mis veelgi suurendab polüfenoolide sisaldust viljades.

Astanguline maastik, kus oliivipuud paiknevad järskudel mäenõlvadel, on põhjus, mis oliivisaak korjatakse traditsiooniliselt vara. Juurdunud tava kohaselt korjatakse oliivid üksnes puudelt ning oliivide kukkumist maapinnale välditakse, sest mägedepiirkonna oliivikasvatuse mehhaniseerituse puudulikkus ei võimalda suurte kulude tõttu maapinnalt oliive korjata. Lisaks on puudelt korjatud oliivide kvaliteet parem.

Peale selle on 15. oktoobrist kuni 15. jaanuarini traditsioonide kohaselt varakult korjatud oliivide polüfenoolisisaldus kõige kõrgem ning sel ajal korjatud oliividest saadud õlide organoleptilised omadused on erakordsed – õlide puuviljasus on suurem kui 4 ning sellised tajutavad omadused nagu oliivi puuviljasus ja leheroheline värvus avalduvad kõige intensiivsemalt.

Viide spetsifikaadi avaldamisele:

http://juntadeandalucia.es/boja/boletines/2007/202/d/updf/d24.pdf

(1) ELT L 93, 31.3.2006, lk 12.

(2) Polüfenoolide täieliku ekstraheerimise ja koguse määramise meetod, kasutades kolorimeetrilise määramise süsteemi jadana ühendatud elektroodidega.